b'\n_START_ARTICLE_\nDolina Aoste\n_START_SECTION_\nZemljepisna lega in podnebje\n_START_PARAGRAPH_\nDolina Aoste je popolnoma gorata de\xc5\xbeela, saj se nahaja v njenih mejah najvi\xc5\xa1ja evropska gora Monte Bianco ali Mont-Blanc (4810 m), pa tudi drugi alpski \xc5\xa1tiritiso\xc4\x8daki: Monte Rosa ali Mont-Rose (4634 m), Cervino ali Cervin (4478 m), Grandes Jorasses (4208 m), Dent d\'H\xc3\xa9rens (4179 m), Gran Paradiso ali Grand-Paradis (4061 m). Ju\xc5\xbeni del de\xc5\xbeele zavzema Park Gran Paradiso, ki je bil ustanovljen \xc5\xbee leta 1922 in pokriva (skupaj s piemontskim delom) ve\xc4\x8d kot 70 km2 povr\xc5\xa1ine. Prebivalstvo je najgosteje poseljeno vzdol\xc5\xbe reke Dora Baltea (Doire Balt\xc3\xa9e) in v ostalih manj\xc5\xa1ih dolinah ledeni\xc5\xa1kega izvora, ki so zna\xc4\x8dilne za to pokrajino._NEWLINE_Podnebje je povsod tipi\xc4\x8dno alpsko, s hudimi zimami in hladnimi poletji. Dolina Dore Baltee nudi zaradi svoje obse\xc5\xbenosti nekoliko milej\xc5\xa1e podnebje. Padavin je obilno, predvsem snega.\n_START_SECTION_\nZgodovina\n_START_PARAGRAPH_\n\xc4\x8ceprav izkopanine pri\xc4\x8dajo, da je bila dolina Aoste naseljena \xc5\xbee 3000 let pr. n. \xc5\xa1t., segajo prvi zgodovinski podatki v leto 25 pr. n. \xc5\xa1t., ko so Rimljani tukaj ustanovili postojanko Augusta Praetoria (dana\xc5\xa1nje mesto Aosta), da bi si s tem zagotovili nadzor nad prelazoma Malega in Velikega Svetega Bernarda. Prav zaradi tega strate\xc5\xa1kega polo\xc5\xbeaja so si potem skozi stoletja prila\xc5\xa1\xc4\x8dali dolino Aoste mnogi osvojevalci, tako Burgundi v petem stoletju, Ostrogoti, Bizantinci in Langobardi v \xc5\xa1estem, Franki v osmem in kon\xc4\x8dno Savojci na za\xc4\x8detku enajstega stoletja. Ti so dopu\xc5\xa1\xc4\x8dali doma\xc4\x8dinom veliko avtonomijo, saj so jim \xc5\xbee leta 1536 dovolili popolno upravno samostojnost. Zato je tudi ob zdru\xc5\xbeitvi z ostalo Italijo (1861) de\xc5\xbeela zahtevala in prejela posebne pravice. Za \xc4\x8dasa fa\xc5\xa1izma so bile te pravice ukinjene, francoski jezik je bil prepovedan in administracija je pre\xc5\xa1la pod upravo mesta Torino. Republika je leta 1945 proglasila dolino Aoste za de\xc5\xbeelo in leta 1948 za de\xc5\xbeelo s posebnim statutom.\n_START_SECTION_\nJezik\n_START_PARAGRAPH_\nNa ta na\xc4\x8din je Republika izrecno dovolila popolno dvojezi\xc4\x8dnost de\xc5\xbeeli Dolina Aoste. Pripomniti je treba, da je povsod govora o franco\xc5\xa1\xc4\x8dini, medtem ko jezik Aoste praviloma ni franco\xc5\xa1\xc4\x8dina, temve\xc4\x8d njen "sorodnik" frankoprovansal\xc5\xa1\xc4\x8dina (ali arpitan\xc5\xa1\xc4\x8dina). Gre pa v glavnem za raz\xc4\x8dlenitev, ki je sad poznej\xc5\xa1ih raziskav, po katerih je frankoprovansal\xc5\xa1\xc4\x8dina na istem jezikovnem nivoju kot franco\xc5\xa1\xc4\x8dina, \xc4\x8deprav pred nekaj desetletji izvedenci niso delali razlike med jezikoma._NEWLINE_Prebivalci v dolini reke Lys, ki jih zakon omenja, so znani pod imenom walser (iz nem\xc5\xa1kega Walliser = prebivalec doline). Govorijo nem\xc5\xa1ko nare\xc4\x8dje in so potomci priseljencev iz okolice dana\xc5\xa1njega Berna v \xc5\xa0vici, ki so pri\xc5\xa1li v Italijo in Avstrijo v dveh skupinah, prvi\xc4\x8d v osmem, drugi\xc4\x8d v trinajstem stoletju. To nare\xc4\x8dje \xc5\xa1e danes govori okoli 17.000 oseb, od katerih pribli\xc5\xbeno 3.500 v Italiji.\n_START_SECTION_\nGospodarstvo\n_START_PARAGRAPH_\n\xc4\x8ceprav je zaradi visokih gora ve\xc4\x8d kot tretjina povr\xc5\xa1ine neprimerna za obdelovanje, je bila de\xc5\xbeela do nedavnega odvisna v celoti od kmetijstva in \xc5\xbeivinoreje, kar je navajalo mladino, da si je iskala donosnej\xc5\xa1e zaposlitve v \xc5\xa0vici in Franciji. Ko je bil francoski jezik prepovedan, se je tudi zaradi gmotnih te\xc5\xbeav odselila ve\xc4\x8dina francosko govore\xc4\x8dih. \xc5\xa0ele po drugi svetovni vojni je dolina Aoste odkrila turizem in s tem omogo\xc4\x8dila dotok kapitalov, s katerimi se je nato tudi lokalno kmetijstvo povzdignilo na moderne standarde. Povojna ekonomska rast sosednjih de\xc5\xbeel je narekovala potrebo po turisti\xc4\x8dnih objektih in Dolina Aoste se je prva odzvala z visokokvalitetno ponudbo. Tako je pri\xc5\xa1lo do izrednega turisti\xc4\x8dnega in industrijskega razvoja, ki je povzro\xc4\x8dil celo precej\xc5\xa1njo imigracijo. Danes je Dolina Aoste najbogatej\xc5\xa1a med italijanskimi de\xc5\xbeelami. Poleg turizma, industrije in izkori\xc5\xa1\xc4\x8danja vodne energije je \xc5\xa1e vedno kmetijstvo eden glavnih gospodarskih dejavnikov. Glavne kulture so krompir, vinska trta in sadno drevje (jabolka). Na visokih planotah se intenzivno gojijo predvsem krave mlekarice za proizvodnjo sirov.'